Echo vom Tödi - Alemannische Wikipedia

# Echo vom Tödi

### Us der alemannische Wikipedia, der freie Dialäkt-Enzyklopedy

| Dialäkt: Glarnertüütsch

S' Echo vom Tödi isch es Handorgelduett gsii. Im Jahr 1980 het de Schlosser und Handorglespiller Kurt Albert us Linthel die Kapälle gründet. Am Aafang isch de Chlaus Müller de zweit Akkordeonischt gsii. Am Klavier het si de Xaver Chischtler senior und am Bass de Xaver Chischtler junior begleitet - beed us Riichäburg. Si händ sich der Innerschwiizerstil aageignet - au mit Glarner Merggmaal. Si händ vill Personalwechsel gchaa, aber de Kurt Albert het's verstande, die Formaziuu uufrächt z' erhalte. Sini erscht Eigekomposiziuu isch s' Urnerbodä Kafi gsii, und das isch ä grosse-n-Erfolg worde. Die vier bis füüf Musikante sind i d'r Schwiiz und im Ussland uufträtte und händ mit d'r Zyyt au e eigeni Stiilrichtig entwigglet. Me redt drum auf vom Echo-vom-Tödi-Stil. Das isch e Mischig us tradizioneller Ländlermusig, Volkstümlichem Schlager, Klassik und Country. Mängmal singed d' Gschwüschter Rymann mit, oder es wird bödelet und glöffelet. I sine letschte Jaar het de Kurt Albert ander Lüüt um sich ume ghaa als am Aafang. Sin zweite Handorgelespiller isch de Köbi Kamm us Obschtalde gsii. Der isch e mal z' Auschtralie gsii und het deet s' Instrumänt vo de Uuriiwonner, de Ditscheridu, kennä und spilä gleernt. Im Repertuaar vum Echo vom Tödi hets drum au ein Didgeridoo-Schottisch ggii. Am Klavier händ sich der Ernscht Ehrler us Schwyz und de Hermi Luchsiger us Schwande abgwächslet. De Hermi Luchsiger isch der Gschäftsfüehrer vu d'r Tödi-Garaasch und het sit villne Jaar gueti gschäftlichi und privaati Bezieig zum Kurt Albert. De letscht Bassischt isch de René Walker us Friiebach gsii. Doch ales nimmt e mal es Ändi. Nach Zwänzg Jaar het die Kapälle ires Abschiidskonzert ggii, und der Kurt Albert konzentriert sich hüt uf sini GmbH, e Verträtig für Kärcher-Hochdruggreiniger. Si spiled aber immer nuch ab und zue.

Vun "http://als.wikipedia.org../../../e/c/h/Echo_vom_T%C3%B6di_42b3.html"

Kategorie: Artikel uf Glarnertüütsch | Band

##### Views

- Artikel
- Diskussion
- Itzigi Version

##### Mitarbeit

- Wikipedia-Portal
- Artikel wo fähle
- Letschti Änderige

##### Hilf

- Froge?
- Stammtisch
- Finanzielli Hilf

##### Suech

##### Anderi Sprooche

- Deutsch